5บลจ.คว้า7รางวัลกองทุนยอดเยี่ยมปี53
มอร์นิ่งสตาร์ รีเสริช แจกรางวัลกองทุนยอดเยี่ยมปี 2010 "บลจ. อยุธยา" คว้า 3 รางวัล "ธนชาต- กรุงไทย- เอ็มเอฟซี- แอสเซท พลัส" คว้าไปรายละ 1 รางวัล
1 เม.ย. 2554

มอร์นิ่งสตาร์ รีเสริช แจกรางวัลกองทุนยอดเยี่ยมปี 2010 "บลจ. อยุธยา" คว้า 3 รางวัล "ธนชาต- กรุงไทย- เอ็มเอฟซี- แอสเซท พลัส" คว้าไปรายละ 1 รางวัล
นายพีร์ ยงวณิชย์, CFA กรรมการผู้จัดการ บริษัท มอร์นิ่งสตาร์ รีเสริช (ประเทศไทย) กล่าวว่า  ผลรางวัลในกลุ่มของ Morningstar Fund Awards Thailand 2010 ซึ่งจัดเป็นปีที่สอง จำนวน 4 รางวัล ปรากฎว่า รางวัลกองทุนตราสารทุนยอดเยี่ยม ปี 2010 ประเภท กองทุนหุ้นขนาดเล็กถึงปานกลาง ( Equity General)  ได้แก่ กองทุนเปิดอยุธยาหุ้นปันผล (AYF Dividend Stock Fund) โดยบริษัทหลักทรัพย์จัดการกองทุน (บลจ.)อยุธยา  รางวัลกองทุนตราสารทุนยอดเยี่ยม ปี 2010 ประเภท กองทุนหุ้นขนาดใหญ่ (Equity Large Cap) ได้แก่ กองทุนเปิดเอ็มเอฟซีเพิ่มค่าหุ้นระยะยาว โดย บลจ.เอ็มเอฟซี 
รางวัลกองทุนตราสารหนี้ยอดเยี่ยม ปี 2010 ประเภท กองทุนตราสารหนี้ระยะสั้น (Short Term Bond)  ได้แก่ กองทุนเปิดธนสาร โดย บลจ.ธนชาต  ส่วนรางวัลกองทุนตราสารหนี้ยอดเยี่ยม ปี 2010 ประเภท กองทุนตราสารหนี้ระยะปานกลางถึงยาว ได้แก่ กองทุนเปิดกรุงไทยตราสารหนี้เพื่อการเลี้ยงชีพ โดย บลจ.กรุงไทย 
สำหรับนิตยสาร Money &amp; wealth ได้ประกาศผลรางวัลกองทุนยอดเยี่ยม M&amp;W LTF/RMF Fund Awards 2010 รวม 3 รางวัล ติดต่อกันเป็นปีที่ 2 โดยได้รับความร่วมมือด้านข้อมูลกองทุนรวมจาก Morningstar Research Thailand  ปรากฎว่า รางวัลกองทุนรวมหุ้นระยะยาวยอดเยี่ยม ปี 2010 ได้แก่ กองทุนเปิดหุ้นระยะยาวอยุธยาปันผล โดย บลจ.อยุธยา  รางวัลกองทุนรวมเพื่อการเลี้ยงชีพยอดเยี่ยม ปี 2010 ประเภท ตราสารทุน  ได้แก่ กองทุนเปิดอยุธยาหุ้นปันผลเพื่อการเลี้ยงชีพ โดย บลจ.อยุธยา รางวัลกองทุนรวมเพื่อการเลี้ยงชีพยอดเยี่ยม ปี 2010 ประเภท ตราสารหนี้ ได้แก่ กองทุนเปิดแอสเซทพลัสตราสารหนี้เพื่อการเลี้ยงชีพ โดย บลจ.แอสเซทพลัส 
นายธีระ ภู่ตระกูล  ผู้ร่วมก่อตั้ง และ ที่ปรึกษานิตยสาร Money and Wealth กล่าวถึงเกณฑ์การตัดสินรางวัลว่าพิจารณาจากผลการดำเนินงานในช่วง 1 ปี และ 3 ปี (น้ำหนัก 50%) และความเสี่ยง (น้ำหนัก 50%) โดยเรื่องความเสี่ยงได้ใช้เครื่องมือการวัดค่าเบี่ยงเบนมาตรฐานและอัตราค่าใช้จ่ายในการดำเนินงานเข้ามาประกอบ